ແຕ່ງຕັ້ງ ທ່ານ ອິນທະປັນຍາ ຂຽວວົງພະຈັນ ເປັນຮອງຫົວໜ້າຫ້ອງວ່າການສຳນັກງານປະທານປະເທດ.
ຫ້ອງວ່າການສໍານັກງານປະທານປະເທດ (ຫສປທ), ປະກາດການຈັດຕັ້ງພາຍໃນຂອງຕົນຂຶ້ນ ໃນວັນທີ 9 ມີນານີ້ ທີ່ຫ້ອງປະຊຸມດັ່ງກ່າວ, ພາຍໃຕ້ການເປັນປະທານຂອງ ທ່ານ ນາງ ປານີ ຢາທໍ່ຕູ້ ກໍາມະການກົມການເມືອງສູນກາງພັກ ຮອງປະທານປະເທດ ແຫ່ງ ສປປ ລາວ, ທ່ານ ນາງ ເຂັມມະນີ ພົນເສນາ ກໍາມະການສູນກາງພັກ ຫົວໜ້າຫ້ອງວ່າການສໍານັກງານປະທານປະເທດ, ມີຮອງຫົວຫ້ອງການ, ຫົວໜ້າກົມ-ຮອງກົມ ພ້ອມດ້ວຍ ຂະແໜງການກ່ຽວຂ້ອງເຂົ້າຮ່ວມ.
ໃນພິທີ ທ່ານ ສຸລິຍາ ພົມມີສິດ ຮອງຫົວໜ້າກົມຄຸ້ມຄອງພະນັກງານ ຫ້ອງວ່າການສູນກາງພັກ ໄດ້ຜ່ານຄຳສັ່ງວ່າດ້ວຍ ການຍົກຍ້າຍພະນັກງານໄປຮັບໜ້າທີ່ໃໝ່, ຄະນະເລຂາທິການສູນກາງພັກ ອອກຄຳສັ່ງຍົກຍ້າຍ ທ່ານ ອິນທະປັນຍາ ຂຽວວົງພະຈັນ ກຳມະການຄະນະພັກ ຫົວໜ້າກົມກົດໝາຍ ກະຊວງຍຸຕິທຳໄປຮັບໜ້າທີ່ໃໝ່ຢູ່ຫ້ອງວ່າການສຳນັກງານປະທານປະເທດ, ມະຕິຕົກລົງວ່າດ້ວຍການແຕ່ງຕັ້ງກຳມະການຄະນະພັກ ຫ້ອງວ່າການສຳນັກງານປະທານປະເທດ ແລະ ດຳລັດວ່າດ້ວຍການແຕ່ງຕັ້ງຮອງຫົວໜ້າຫ້ອງວ່າການສຳນັກງານປະທານປະເທດ ໂດຍເຫັນດີແຕ່ງຕັ້ງ ທ່ານ ອິນທະປັນຍາ ຂຽວວົງພະຈັນ ເປັນກຳມະການຄະນະພັກ ຮອງຫົວໜ້າຫ້ອງວ່າການສຳນັກງານປະທານປະທານ.
ໂອກາດນີ້, ທ່ານຮອງປະທານປະເທດໄດ້ໃຫ້ກຽດໂອ້ລົມ ຊຶ່ງທ່ານໄດ້ສະແດງຄວາມຍ້ອງຍໍ ຊົມເຊີຍຕໍ່ທ່ານ ອິນທະປັນຍາ ຂຽວວົງພະຈັນ ທີ່ໄດ້ຮັບແຕ່ງຕັ້ງເປັນ ກຳມະການພັກ ຮອງຫົວໜ້າຫ້ອງວ່າການສຳນັກງານປະທານປະທານ ຊຶ່ງຈະເປັນກໍາລັງແຮງປະກອບສ່ວນສໍາຄັນ ເຂົ້າໃນການນໍາພາ, ຊີ້ນໍາວຽກງານຂອງ ຫສປທ ໃຫ້ນັບມື້ນັບເຂັ້ມແຂງຂຶ້ນ, ເຫັນໄດ້ວ່າ ສະຫາຍ ເປັນຜູ້ທີ່ໄດ້ຜ່ານການຝຶກຝົນຫຼໍ່ຫຼອມ ຜ່ານບັ້ນທົດສອບໃນວຽກງານຕົວຈິງຫຼາຍດ້ານ ໂດຍສະເພາະ ວຽກງານທີ່ຕິດພັນກັບວຽກງານວິຊາສະເພາະ, ດ້ານກົດໝາຍ ແລະ ໄດ້ຮັບຄວາມໄວ້ວາງໃຈຈາກຂັ້ນເທິງ ຊຶ່ງມີຄວາມເຊື່ອໝັ້ນວ່າ ຈະສືບຕໍ່ຜັນຂະຫຍາຍບົດຮຽນ, ປະສົບການ, ຄວາມຮູ້ ແລະ ຄວາມສາມາດຂອງຕົນເຂົ້າໃນການຈັດຕັ້ງປະຕິບັດວຽກງານ ຫສປທ ໃຫ້ມີປະສິດທິພາບ ແລະ ປະສິດທິຜົນສູງ.
ແຫຼ່ງຂ່າວ: ປະຊາຊົນ